Seun (18) in hof ná Centurion-aanval | Netwerk24
Deur Isabel Venter 13 Januarie 2020 14:12
Ruan van Heerden Maandag tydens sy verskyning in die landdroshof in Pretoria. Foto: Deaan Vivier
Die seun van ’n ouerpaar van Centurion het Maandag met ’n ou blou hemp in die landdroshof in Pretoria verskyn op twee aanklagte van poging tot moord op sy ouers.
Ruan van Heerden (18) word ook aangekla van roof met verswarende omstandighede en motordiefstal.
Hy het nie in die hof rondgekyk nie, en daar was ook geen familie om hom te ondersteun nie.
Van Heerden het by Regshulp Suid-Afrika vir ’n prokureur aansoek gedoen.
Sy saak is uitgestel tot 20 Januarie om die polisie kans te gee om die saak verder te ondersoek.
Van Heerden word daarvan verdink dat hy sy ouers, Barnie (54) en Magda (49), Vrydag met ’n gholfstok en mes in hul huis in Pierre van Ryneveld Park aangerand het.
Sy pa se arm is in die voorval gebreek en sy ma sterk nog aan in die Milpark-hospitaal in Johannesburg.